
	Παιδαγωγικά και Εκπαιδευτικά
Θέματα

του αείμνηστου Κώστα Χατζηστεφάνου
στο Σπίτι της Κύπρου

Την Πέμπτη 28 Σεπτεμβρίου 2017 παρουσιάστηκε στο Σπίτι της Κύπρου, το βιβλίο του αείμνηστου Κώστα Χατζηστεφάνου, Εκπαιδευτικά και Παιδαγωγικά Θέματα.
Την οικογένεια του Κώστα Χατζηστεφάνου, τους ομιλητές και τους παρευρισκομένους καλωσόρισε η Μορφωτικός Σύμβουλος κ. Μαρία Παναγίδου και στη συνέχεια απηύθυνε χαιρετισμό ο Πρέσβης της Κυπριακής Δημοκρατίας κ. Κυριάκος Κενεβέζος.

«Η συγκέντρωση των σχετικών με την Παιδεία, εκπαιδευτικών και παιδαγωγικών κειμένων του Κώστα Χατζηστεφάνου αναδεικνύει για μια ακόμη φορά, τη διαχρονικότητα και την επικαιρότητα της διεισδυτικής σκέψης και του αναλυτικού λόγου του, αλλά  και τη βαθιά παιδαγωγική του αγάπη που βασιζόταν στον διάλογο και την ελεύθερη έκφραση, με στόχο την αποτελεσματική παιδαγωγική πράξη» σημείωσε στο χαιρετισμό του ο κ. Κενεβέζος.

Μιλώντας εισαγωγικά ο Καθηγητής, τ. Επιθεωρητής Φιλολογικών Μαθημάτων, μελετητής, συγγραφέας, Δρ Γιώργος Κιτρομηλίδης ως επιμελητής των Απάντων του Κώστα Χατζηστεφάνου, εξέφρασε τη χαρά, την ικανοποίηση και τη συγκίνησή του για την παρουσίαση στην Αθήνα, στο Σπίτι της Κύπρου του Β΄ Τόμου των Απάντων. «Ο τόμος αυτός» τόνισε «είναι ιδιαίτερα σημαντικός γιατί αντικατοπτρίζει τις απόψεις, τα πιστεύω, τις εισηγήσεις, τα οράματα του Κ. Χ΄Στεφάνου για την εκπαίδευση, την αγωγή, την παιδεία, τον πολιτισμό μας».
Το βιβλίο παρουσίασε ο Ομότιμος Καθηγητής Αρχαίας Ελληνικής Φιλολογίας Εθνικού και Καποδιστριακού Πανεπιστημίου Αθηνών κ. Ανδρέας Βοσκός. Ο ομιλητής έκανε μια ευσύνοπτη παρουσίαση και σχολιασμό επίλεκτων εργασιών με χαρακτηριστικά αποσπάσματα, με έμφαση σε επίκαιρες απόψεις, ιδέες και σκέψεις. Έδωσε συνολικά μια αντιπροσωπευτική εικόνα των ποικίλων δραστηριοτήτων του Κώστα Χατζηστεφάνου, των γνώσεων και εμπειριών του, των αρετών, των αξιών και του ήθους του. Ολοκληρώνοντας την εισήγησή του ο κ. Βοσκός επεσήμανε ότι «κατά τον Πλάτωνα, ο Κ. Χ’ Στεφάνου, κέρδισε την πραγματική αθανασία με τα πνευματικά του έργα, τις πράξεις και τα γραφόμενά του».
Εκ μέρους της οικογένειας μίλησε ο γιος του Κώστα Χατζηστεφάνου, κ. Οδυσσέας Χατζηστεφάνου, Έπαρχος Λάρνακας ο οποίος αφού ευχαρίστησε όλους όσοι συνετέλεσαν στην πραγματοποίηση της εκδήλωσης  υπογράμμισε ότι «στόχος του Κ. Χ΄Στεφάνου ήταν να θωρακίσει τη διατήρηση του Ελληνισμού στη γη των πατέρων του και πίστευε ακράδαντα ότι απαραίτητο μέσο για την εκπλήρωση του στόχου που είχε θέσει ήταν η διατήρηση, η ενίσχυση και η μετάδοση των ελληνοχριστιανικών αρχών και αξιών μέσω της Παιδείας».
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

